Kasutajate loodud sisu

Kasutajate loodud sisu (inglise keeles user-generated content lühendina UGC) on kasutajate arvamuse väljendamine erinevatel viisidel (näiteks kaebused, arvustused, postitused või iseloomustused), mis on kas teksti, pildi, heli või video kujul ning selle sisu on veebis kättesaadav kõigile.

 Ajalugu 
Kasutajate loodud sisu on esmamainitud 1990. aastal ning see kirjeldab meediasisu, mida toodetakse väljaspool meediaasutusi igapäevaste meediakasutajate poolt. Kasutajate loodud sisu saavutas laialdase populaarsuse 2005. aastal. Kasutajate loodud sisu jagamine võimaldas igapäevastel meediatarbijatel muutuda sisu tootjateks (näiteks blogiartiklid, vikid, sotsiaalmeedia platvormidel postitused ja muud sarnased postitused avalikus veebimeedias). Kasutajate loodud sisu defineeriti kui meediasisu, mille on loonud meedia tarbijad enamasti tasuta ning mis on avalikkusele kättesaadav. 

 Kasutajate loodud sisu mõju ostuotsustele 
Kasutajate avaldatud sisu kasutamine on viimastel aastatel kiiresti kasvanud tänu selle suhteliselt madalale hinnale, suurele levikule ja kiirele uuendamisele. Üldiselt loovad kasutajad sisu vabatahtlikult, mistõttu sisaldavad need nende päris arusaamu, eelistusi ja arvamusi kohtade, teemade ja inimeste kohta.

Kasutajate loodud sisu (UGC) on tarbijate endi loodud ja veebis jagatud info, mis võib mõjutada teiste näiteks sotsiaalmeedia kasutajate ostuotsuseid. Kuna tehnoloogia areneb väga kiiresti, siis aina enam on levinud turundajate kasutatav kasutajate loodud sisu. Tänapäeva tarbijad teevad ostuotsuseid läbi täiendava uurimise ehk nad viivad ennast aktiivselt kurssi teiste tarbijate loodud teabega (pildid, tekst, videod jne). Kasutajate loodud sisu on kas pildi, teksti, video või muus formaadis, mille kasutaja on loonud endale sobival viisil ja mis on avaldatud veebis. See hõlmab kasutajate veebisaidil või rakendustes jagatud ostukogemusi. Sotsiaalse e-kaubanduse põhitunnuseks on kasutajate loodud sisu. Näiteks saavad kasutajad platvormil jagada ostuinfot ning teised kasutajad saavad kommenteerida ning tänu sellele tekib omavaheline vahetu suhtlemine.

Sotsiaalmeedia on muutnud suurel määral meie suhtlusviisi ja mõjutanud meie ostuotsuseid. Tänapäeva tarbijad on aina enam sõltuvad kasutajate loodud sisust ning tavapärane tootereklaam enam nii hästi ei toimi. Kasutajate loodud sisu kvaliteet on tarbijate ostukavatsuse ennustamisel kriitilise tähtsusega ning selle kvaliteedil on otsene seos tarbijate ostukavatsustega. Kasutajate loodud sisu muutub üha olulisemaks, mistõttu peaksid brändid looma tugeva sideme oma klientidega ning pakkuma võimalikult positiivset kogemust kliendile. Ettevõtted saavad kasutada kasutajate loodud sisu tarbijaga suheldes, mis aitab kaasa klientide leidmisele ja hoidmisele. Tarbijad koguvad infot teistelt inimestelt, kes toodet või teenust soovitavad, et vähendada mittesobivuse riski ning suurendada tajutavat usaldust. Ettevõtjad, kes pakuvad madala kaasatuse tasemega tooteid peaksid aktiivselt kasutama kasutajate loodud sisu sisuturunduses, mis võib stimuleerida tarbijate ostu kavatsust. Toodete puhul, mis on pigem kallimad, tuleks vähendada ostjatelt riski millestki ilma jääda. Selleks tuleks luua näiteks foorumeid sotsiaalmeedias, avaldada tooteteavet ja väärtust ning kasutada professionaalseid kasutajate loodud sisu tegijaid, kellega koos teha läbi põhjalik toodete hindamine, et vähendada seeläbi tarbijate tajutavat riski ja parandada tarbijate ostukavatsust.

 Kasutajate loodud sisu olulisus turismis 
Informatsioon on otsuste tegemise aluseks ning iga otsuse tegemine põhineb informatsiooni kogumisel, analüüsimisel ning hindamisel. Sama reegel kehtib ka turismi tarbijate ostukäitumises. Turismiinfo asümmeetria muudab sotsiaalmeedia oluliseks infoallikaks. Uuringu tulemused näitavad, et sotsiaalmeedia info kvaliteet mõjutab positiivselt reisikavatsusi. Sihtkoha maine kvaliteet mõjutab otseselt tarbijate reisikavatsusi ja kaudselt ka usaldust sihtkoha osas. Seetõttu on oluline turismisihtkoha juhtimisel pöörata tähelepanu sihtkoha maine parandamisele ning tuleb julgustada turiste koos väärtust looma. Oluline on turiste julgustada kvaliteetse sisu loomises ja selle veebis jagamiseks, et saadud kogemused jõuaksid inimesteni, kes pole veel seda piirkonda külastanud. Tarbijat motiveerib sisu looma emotsioonid, mistõttu on oluline positiivsete emotsioonide loomine. Samas tuleb pöörata ka tähelepanu sellele, et millist sisu need kasutajad loomas on. Kui on näha, et tegemist on algaja turistiga, siis tuleb tagada temale turvalisus ja selgitada rohkem ümbruskonnas toimuvat, et vältida negatiivset kogemust. 

 Ettevõtete roll kasutajate loodud sisu loomisel 
Ettevõtted mitte ainult ei levita ise aktiivselt sisu, vaid julgustavad ka oma toodete või teenuste kasutajaid seda tegema. Kasutajate loodud sisu sulandub veenvate sõnumite ja kogemustega näiteks sotsiaalmeedia infovoogu, mis sisaldab varjatud reklaamsisu. Uuringus leiti, et kasutajate loodud sisu ei tekitanud kliendis tunnet, et talle tahetakse midagi müüa, mistõttu viis kasutajate loodud sisu postitus suurema ostukavatsuseni võrreldes brändi reklaami või brändi enda postitusega. Lisaks leiti, et reklaam ei mõju kliendile oluliselt negatiivsemalt kui brändi enda postitus. 
pisi|Sisu tüübi mõju ostusoovile ja emotsionaalsele reaktsioonile
Jooniselt on näha, et kõige kõrgem ostusoov on kliendil pärast kasutajate loodud sisu postituse nägemist. Brändi postitus ning reklaam on üpris sarnasel tasemel, kuna mõlema postituse puhul saab klient aru, et talle püütakse midagi müüa ning ostukavatsus on mõõdukal tasemel (vaata joonist). Kasutajate loodud sisu on ettevõtte jaoks väga kasulik, kuna see sulandub hästi sotsiaalmeedia sisusse ning on justkui varjatud turundusvahend. Kui postituse autoriks oli bränd ise, siis kohe tekkis inimeses tunne, et talle surutakse midagi peale.

Näiteks Z-põlvkond külastab Instagrami vähemalt 5 korda päevas ning Z-põlvkond moodustab maailma rahvastikust 32%. Kasutajad eelistavad ostude sooritamisel lisateabe saamiseks kasutajate loodud sisu (fotod, tekst, videod). Sotsiaalmeedia sisu mõjutab Z-põlvkonda ja nad eelistavad autentset kasutajate loodud sisu. Kasutajate loodud sisu pakub neile huvi, see on põnev ja toob kaasa rohkemaid oste.

 Kasutajate loodud sisu kriitika 
Kasutajate loodud sisu on kritiseeritud mitmetel põhjustel. Sageli tuuakse põhjuseks, et internet ja interaktiivsed platvormid hägustavad piiri sisu tootmise ja tarbimise vahel, kuid uuringud näitavad, et tegelikult pole see kadunud. Suur osa sisust tuleb endiselt professionaalsetelt tegijatelt, samas kui kasutajate loodud sisu on sellest vaid väga väike osa. Kasutajate loodud sisu loovad enamasti üksikud väga aktiivsed tarbijad, kuid see ei ole veel nii laialt massidesse levinud.

Teiseks kriitikaks on välja toodud, et kasutajad ise oma tehtud töö eest raha ei saa, kuigi brändid tänu tasuta reklaamile tugevdavad oma brändi ning teenivad selle pealt raha. Samas tegelikult pole kasutajaid selleks tööks sunnitud, mistõttu on nende huvi sisu luua tulenevalt kogukonda kuulumisest, mitte majandusliku kasu nimel.

 Viited 

Kategooria:Sotsiaalmeedia